กทม. เริ่มนโยบาย Open Bangkok ประชาชนคลิกดูร่างงบประมาณ 2566 ได้แล้วในเว็บไซต์ กทม.
นายชัชชาติ  สิทธิพันธุ์ ผู้ว่าราชการกรุงเทพมหานคร เปิดเผยถึงเรื่องงบประมาณรายจ่ายประจำปี 2566 ทั้งหมด 79,000 ล้านบาท ว่า ได้เห็นร่างดังกล่างแล้วหลังจากมีการพิจารณาเมื่อวานนี้ (20 มิ.ย.65) ซึ่งประชาชนสามารถเข้าไปดูรายละเอียดได้ในเว็บไซต์ของ กทม. ซึ่งได้สรุปข้อมูลไว้แล้ว ทำให้ประชาชนได้รู้ว่าภาษีของประชาชนจะนำไปทำอะไรบ้างและหากเห็นว่าโครงการไหนที่ไม่เหมาะสม หรือไม่โปร่งใส สามารถแจ้งหรือแสดงความคิดเห็นได้ สำหรับการเปิดเผยข้อมูลดังกล่าว เป็นการเปิดเผยข้อมูลตามนโยบาย Open Bangkok เพื่อขับเคลื่อนกรุงเทพฯ แบบมีส่วนร่วม โปร่งใส มีประสิทธิภาพ ส่วนการทำงบประมาณแบบ Zero Based Budgeting ยังไม้ได้นำมาใช้ในการตั้งงบประมาณครั้งนี้ แต่จะใช้เป็นแนวทางในการจัดทำงบประมาณครั้งถัดไป ไม่อยากให้หน่วยงานยึดการทำงบประมาณแบบเก่าที่ใช้วิธีเพิ่มเปอร์เซ็นต์เอา แต่ต้องดูว่างบไหนจำเป็น ที่ไม่จำเป็นต้องตัดทิ้ง รวมถึงงบผูกพันที่ทำไม่ได้ คาดว่าจะใช้การทำงบประมาณแบบ Zero Based ในปีงบประมาณ 2567ผู้ว่าฯ กทม. ยังกล่าวถึงการอภิปรายในสภา กทม. ว่า คงต้องคุยกัน ถึงแม้สภา กทม.  จะมีการตัดงบประมาณบ้าง แต่ก็จะมีการเสนอโครงการใหม่เข้าไปพิจารณา คงต้องทำงานด้วยกัน เพราะเป้าหมายคือ ทำงานเพื่อประชาชน ขณะที่นโยบาย 216 ข้อ คงไม่แปรเป็นโครงการทั้งหมด เพราะบางโครงการก็ไม่ได้ใช้เงินและบางโครงการก็เริ่มทำไปแล้ว หากนโยบาย หรือแผนงานไหนที่ สภา กทม. เห็นชอบก็สามารถบรรจุเป็นโครงการเพิ่มได้